กรุงศรีฯทุบโต๊ะบาทหลุด29.50สัปดาห์นี้แข็งสุด
กรุงศรีฯ ฟันธง เงินบาทหลุด 29.50 ในสัปดาห์นี้ เจอต่างชาติเก็งกำไร แนะป้องกันความเสี่ยง
19 มี.ค. 2556

กรุงศรีฯ ฟันธง เงินบาทหลุด 29.50 ในสัปดาห์นี้ เจอต่างชาติเก็งกำไร แนะป้องกันความเสี่ยง
นายตรรก บุนนาค ประธานคณะเจ้าหน้าที่ด้านบริหารการเงิน ธนาคารกรุงศรีอยุธยา เปิดเผยว่า จากการประเมินของธนาคารในขณะนี้ เชื่อว่าค่าเงินบาทมีโอกาสสูงที่จะแข็งค่าหลุดจากแนวรับสำคัญที่ระดับ 29.50 บาทต่อเหรียญสหรัฐ ภายในสัปดาห์นี้ ซึ่งจะถือเป็นระดับการแข็งค่าสูงสุดนับจากการลอยตัวค่าเงินในปี 2540 
“ระยะสั้นกลางจะยังมีทิศทางแข็งค่าต่อเนื่องไปสู่ระดับ 29.3029 บาทต่อเหรียญสหรัฐ เนื่องจากแนวโน้มการเข้ามาถือครองตราสารหนี้และลงทุนในหุ้นไทยจากต่างชาติยังมีอยู่” นายตรรก กล่าว 
ทั้งนี้ จากการศึกษาตัวแปรที่มีผลต่อการไหลเข้าของเงินทุนต่างชาติในหลักทรัพย์ไทย พบว่า 18% มาจากการเปลี่ยนแปลงจากความกังวลของนักลงทุน ซึ่งขณะนี้มั่นใจการลงทุนในไทยสูงมาก 15% มาจากแนวโน้มการแข็งค่าของเงินบาท 11% มาจากแนวโน้มเศรษฐกิจไทย ซึ่งล่าสุดธนาคารแห่งประเทศไทยได้มีการปรับเพิ่มคาดการณ์เศรษฐกิจและเงินเฟ้อ 10% มาจากแนวโน้มความผันผวนของเงินบาทซึ่งเป็นตัวดึงดูดนักเก็งกำไร ขณะที่อัตราดอกเบี้ยนโยบายและอัตราเงินเฟ้อมีน้ำหนักเพียงแค่ 3% 
“ค่อนข้างชัดว่านักลงทุนต่างชาติมองผลตอบแทนจากค่าเงินมากกว่าผลตอบแทนดอกเบี้ย หากดูในช่วง 2 สัปดาห์แรกของปี จะเห็นว่าบาทแข็งค่าขึ้น 0.70 บาท หรือ 2.3% จากนั้นก็เริ่มมีการขายทำกำไร ซึ่งหากคำนวณเป็นผลตอบแทนจะเท่ากับหลายสิบเปอร์เซ็นต์ต่อปี ดังนั้นการลดหรือขึ้นดอกเบี้ยนโยบายจะมีผลน้อยมาก ซึ่งในปีนี้คาดว่าจะมีการเข้าออกในรูปแบบนี้หลายรอบ ทำให้บาทแกว่งซึ่งต่ำสุดอาจได้เห็น 28 แก่ๆ สูงสุดอาจเด้งกลับไป 30 ช่วงสั้นๆ แต่เฉลี่ยทั้งปีจะอยู่แถวๆ 29.50 บาทต่อเหรียญสหรัฐ” นายตรรก กล่าว
นายตรรก กล่าวว่า ธุรกิจที่จะได้รับกระทบจากการแข็งค่าของเงินบาทมากที่สุดเรียงตามลำดับ คือ กลุ่มผู้ส่งออกข้าว ยาง น้ำตาล ผลไม้และผลสำเร็จรูป กุ้งและอาหารทะเลแช่แข็ง ไก่แช่แข็ง เฟอร์นิเจอร์ เสื้อผ้า โรงแรม เครื่องหนัง พลาสติกและเครื่องประดับ ขณะที่ธุรกิจที่จะได้รับผลบวก คือ กลุ่มธุรกิจน้ำมัน ปิโตรเคมี เทเลคอม อสังหาริมทรัพย์ โรงพยาบาล เครื่องจักร เหล็ก และวัสดุก่อสร้าง 
“เท่าที่ดูตอนนี้ลูกค้าธุรกิจรายใหญ่ของธนาคารแทบทุกราย โดยเฉพาะกลุ่มที่มีผลกระทบสูงมีการจองฟอร์เวิร์ด หรือสัญญาอัตราแลกเปลี่ยนล่วงหน้าในมูลค่าอย่างน้อย 50% ของความเสี่ยง จึงไม่น่าห่วง แต่กลุ่มเอสเอ็มอีหรือรายเล็กยังมียอดจองน้อย เพราะมองว่าอาจไม่คุ้ม หรือหวังว่าบาทจะเด้งกลับไป 30 จึงอยากแนะนำให้ป้องกันความเสี่ยงมากขึ้น” นายตรรก กล่าว
ด้านนักค้าเงินธนาคารซีไอเอ็มบี ไทย กล่าวว่า วันที่ 18 มี.ค. เงินบาทปิดตลาดที่ 29.52-29.54 บาทต่อเหรียญสหรัฐ วันที่ 19 มี.ค. จะเคลื่อนไหวอยู่ที่ 29.5029.60 บาทต่อเหรียญสหรัฐ